退士一首
作者：蘇籀
朝代：宋

paragraphs: 賢賢高哉古黔婁，獨辨真趣肩夷由。
市朝慕誘吁競求，求仁丘壑良遠謀。
白雲抗志耕平疇，炎天葛製冬鹿裘。
邂逅孤豚笑肥牛，撥剌廉魚脫金鈎。
雄雞曳尾憚俎羞，鷦鷯一枝綽餘庥。
楚楚奢靡翾蜉蝣，下士閹然媚俗流。
嗟嗟此病云何瘳，淵源友尚顔軻儔。
襏襫有暇從帣韝，形爲心役無深尤。
貂蟬夸詫出兜鍪，駟馬高蓋憂人憂，才殫力盡長不休。
上士凌霞宅巖幽，千鎰鶴書那轉頭。